Det lå i kortene, at LG’s speciellev topmobil med dobbeltskærm skulle komme til Danmark – men nu er der officielt ikke længe til, at du kan anskaffe dig telefonen. LG skriver nemlig i en pressemeddelelse at LG V10 vil få dansk salgsstart den 20. januar.

Prisen lyder på 5.490 kroner – hvilket vil placere telefonen resolut fast i high-end segmentet.

Til pengene får du en mobil som adskiller sig fra de øvrige high-end telefoner med et stærkt ydre og en særlig ’second-screen’, et ekstra display monteret lige over det 5,7 tommer store Quad-HD display.

Med denne får du en kvikadgang til dine foretrukne apps, ekstra plads til notifikationer mens hovedskærmen benyttes eller adgang til dine beskeder eller opkald uden at skulle ud af din nuværende app.

Se også: LGs hårdføre V10-topmodel får en solid start

Stærk mobil med mange funktioner

Ud over de særlige funktioner, byder LG V10 på topspecs der flugter med, hvad topmobiler i 2015 leverer.

Processoren er en Snapdragon 808 hexa-core, der sammen med 4GB RAM bør give en god Android Lollipop oplevelse – i tråd med selskabets G4-topmobil.

Kamera er det samme som i G4, hvilket betyder at du får et af de mest avancerede mobilkameraer til dato med 16 stærke megapixels, optiks stabilisering og en ekstrem lysstærk f/1,8 optik.

LG V10 kommer i to farver sort eller hvid og kan forudbestilles fra i dag.

Læs også: LG G4 – Enestående kamera og læder der lokker [TEST]